Adil-beg Zulfikarpašić - Wikipedia, slobodna enciklopedija

# Adil-beg Zulfikarpašić

### Sa Wikipedije, slobodne enciklopedije

Adil-beg Zulfikarpašić
rođen: | 23. decembar, 1921. Foča, Bosna i Hercegovina

Adil-beg Zulfikarpašić (Foči, 23. decembar 1921.- ) je uspješan poslovni čovjek, publicist, političar. Sin Husein-bega, dugogodišnjeg gradonačelnika Foče i veleposjednika i majke Zahide (rođene Čengić).

Osnovnu školu završio u Foči, a srednju školu u Sarajevu. Studirao u Grazu, Beču i Fribourgu. Diplomirao političke nauke i pravo. Od 1941. godine je učesnik u antifašističkom pokretu. Završio rat kao potpukovnik. Bio je zamjenik ministra trgovine u prvoj poslijeratnoj Vladi Narodne Republike BiH.

Godine 1946., emigrira iz Bosne i Hercegovine. Postaje predsjednik Bošnjačkog Liberalnog saveza. Također je bio urednik „Bosanskih pogleda“ , koji izlaze u Beču i Fribourgu od 1960. do 1967. godine. Suosnivač je Demokratske alternative i član izvšnog odbora Liberalne internacionale.

Direktor i vlasnik kompanije Stamaco u Zürichu. 1988. godine osnovao Bošnjački institut, koji je nastao kao plod njegovog dugogodišnjeg sakupljanja, klasificiranja i sistematiziranja historijske, književne, novinsko-publicističke, rukopisne, arhivsko-dokumentacijske i folklorne građe o Bosni i Hercegovini, kao i o susjednim zemljama i njihovim narodima. Sa Smailom Balićem je osnivač i urednik Bosanskih pogleda. Vraća se u Bosnu i Hercegovinu u martu 1990. godine i zajedno s Alijom Izetbegovićem formira Stranku demokratske akcije (SDA), čiji je potpredsjednik. Razilazi se sa SDA (u septembru 1990.) i osniva Muslimansku bošnjacku organizaciju (MBO). Osnivač, izdavač i vlasnik je tjednika Bosanski pogledi u Sarajevu (1991.).

U julu 1991. inicirao Historijski sporazum između Bošnjaka i Srba. Objavio više zapaženih rasprava, eseja i članaka. Kao istaknuta ličnost kulturnog, javnog i političkog života dao je brojne intervjue. Mnogi od njih su sabrani i objavljeni u zasebnim knjigama, kao sto su Bosanski pogledi (London 1984.), Bosanski Muslimani: čimbenik mira izmedju Srba i Hrvata (Cirih 1986.), Adil - članci i intervjui (Sarajevo 1991.), Bošnjak – Adil Zulfikarpasić (Zürich 1994.), Sudbina Bošnjaka (Beograd 1999).

1991. Bošnjački institut je otvorio svoju podružnicu u Sarajevu, a u maju 2001. godine svečano je otvoren moderno i suvremeno opremljen Bošnjački institut – Fondacija Adil Zulfikarpasić u Sarajevu, u ulici Mula Mustafe Bašeskije, 21. U tu zgradu su preneseni glavni fondovi iz Bošnjačkog instituta u Cirihu: biblioteka, arhiv i galerija umjetničkih slika. Adil-beg Zulfikarpasić živi sa suprugom Tatjanom Zulfikarpašić (rođenom Nikšić) u Zürichu i Sarajevu.

## [uredi] Također pogledajte

- Adil-begova džamija
- Bošnjački institut

Preuzeto sa: "http://bs.wikipedia.org../../../a/d/i/Adil-beg_Zulfikarpa%C5%A1i%C4%87_90f5.html"

Kategorije: Muškarac | 1921 rođenja | Biografije | Bošnjak | Bosanskohercegovački političari

##### Views

- Članak
- Razgovor
- Trenutna verzija

##### interakcija

- Pomoć
- Vrata zajednice
- Čaršija
- Novosti
- Dobrovoljni prilozi

##### Pretraga

##### Drugi jezici

- Српски / Srpski